b'\n_START_ARTICLE_\nKanta-H\xc3\xa4meen maakunta\n_START_SECTION_\nMaantiede\n_START_PARAGRAPH_\nKanta-H\xc3\xa4meen maisemakuvassa on melko paljon J\xc3\xa4rvi-Suomen piirteit\xc3\xa4. Maakunta kuuluu miltei kokonaisuudessaan Kokem\xc3\xa4enjoen vesist\xc3\xb6n alueeseen. Suurin j\xc3\xa4rvi on Vanajavesi, johon laskee kaakosta p\xc3\xa4in vesi\xc3\xa4 Lammin, Hausj\xc3\xa4rven, Lopen ja Janakkalan seuduilta. Maakunnan koillisosa kuuluu niin kutsuttuun Hauhon reittiin, jonka vedet laskevat P\xc3\xa4lk\xc3\xa4neen ja Valkeakosken kautta Vanajaveteen. T\xc3\xa4m\xc3\xa4n seudun suurimpia j\xc3\xa4rvi\xc3\xa4 ovat Vanajaveden ohella Kuohij\xc3\xa4rvi, Hauhon Pyh\xc3\xa4j\xc3\xa4rvi, Iso Roinevesi, Hauhonselk\xc3\xa4 ja Ilmoilanselk\xc3\xa4 sek\xc3\xa4 Lehij\xc3\xa4rvi Hattulassa. Maakunnan lounaisosasta Tammelan ja Forssan alueilta saa puolestaan alkunsa Loimijoki, joka virtaa Loimaan ja Huittisten kautta Kokem\xc3\xa4enjokeen. H\xc3\xa4meen lounaisosan suurin j\xc3\xa4rvi on Tammelan Pyh\xc3\xa4j\xc3\xa4rvi, josta Loimijoki saa alkunsa. Sen sijaan Riihim\xc3\xa4ell\xc3\xa4 ja Lopen etel\xc3\xa4osassa sijaitsevat etel\xc3\xa4\xc3\xa4n Suomenlahteen laskevan Vantaanjoen latvapurot._NEWLINE_Kanta-H\xc3\xa4meess\xc3\xa4 sijaitsevat Torronsuon ja Liesj\xc3\xa4rven kansallispuistot, molemmat maakunnan lounaisosassa Tammelassa.\n_START_SECTION_\nLiikenne\n_START_PARAGRAPH_\nKanta-H\xc3\xa4meen kautta kulkevat Helsingin ja Tampereen v\xc3\xa4linen rautatie sek\xc3\xa4 valtatie 2 Helsingist\xc3\xa4 Poriin, valtatie 3 Helsingist\xc3\xa4 Tampereelle ja valtatie 12 Kouvolasta Tampereelle. Poikittaisv\xc3\xa4yli\xc3\xa4 ovat valtatie 10 H\xc3\xa4meenlinnasta Turkuun ja kantatie 54 Forssasta Lahteen. Muita keskeisi\xc3\xa4 teit\xc3\xa4 ovat kantatie 53 H\xc3\xa4meenlinnan Tuuloksesta Padasjoelle, jossa tie yhtyy valtatie 24:\xc3\xa4\xc3\xa4n, sek\xc3\xa4 kantatie 57, joka seuraa valtatie 3:n vanhaa reitti\xc3\xa4 H\xc3\xa4meenlinnasta P\xc3\xa4lk\xc3\xa4neen kautta Tampereelle. Maakunnan l\xc3\xa4ntisint\xc3\xa4 osaa sivuavat Humppilassa Turun ja Toijalan v\xc3\xa4linen rautatie sek\xc3\xa4 Turun ja Tampereen v\xc3\xa4linen valtatie 9.'